Informácia
k založeniu regionálneho Centra pre jadrovú bezpečnosť v Slovenskej republike

Dohovor o jadrovej bezpečnosti, ktorým je Slovenská republika (ďalej len SR) ako i iné členské štáty Dohovoru viazané, kladie dôraz na existenciu nezávislého a silného dozorného orgánu v krajinách prevádzkujúcich jadrové zariadenia a na spoluprácu medzi jednotlivými dozornými orgánmi. Predpokladá, že dozorné orgány majú na svoju činnosť zabezpečené zodpovedajúce ľudské, technické a finančné zdroje. Uvedená požiadavka vyplýva tiež i z prístupových rokovaní medzi asociovanými krajinami k Európskej únii (ďalej EÚ).
Od začiatku roku 1993 bol na Slovensku vybudovaný dozorný orgán nad jadrovou bezpečnosťou, ktorý je medzinárodne uznaný a ktorý začal poskytovať expertné služby iným dozorným orgánom v regióne. Takéto postavenie získal Úrad jadrového dozoru SR (ďalej ÚJD SR) vďaka profesionálnemu prístupu zamestnancov, podpore vlády SR ale aj zahraničnej finančnej a technickej pomoci.  Spomedzi realizovaných bilaterálnych projektov dôležité miesto patrí projektu SWISSLOVAK (1996-1999), v rámci ktorého švajčiarska vláda poskytla ÚJD SR technickú a finančnú pomoc vo výške 20 mil. Sk, pričom z uvedenej čiastky boli hradené mzdy vrátane odvodov do sociálnej poisťovne a výpočtová resp. iná technika v čiastke 8,2 mil. Sk. Ostatné prostriedky venovala švajčiarska vláda na školenie vybraných mladých odborníkov v zahraničí, najmä v USA. Pomoc bola zameraná na vytvorenie, zaučenie a technické vybavenie skupiny odborníkov na hodnotenie bezpečnosti jadrových zariadení. Vznikom skupiny odborníkov a jej následným integrovaním do ÚJD SR sa zvýšila kvalita i nezávislosť ÚJD SR pri vykonávaní jeho dozorných činnosti. Prispelo sa tým k  napĺňaniu kľúčových odporúčaní Európskej komisie, Medzinárodnej agentúry pre atómovú energiu so sídlom vo Viedni (ďalej MAAE) a odporúčaní medzinárodných tímov expertov týkajúcich sa posilnenia nezávislosti výkonu štátneho dozoru nad bezpečnosťou jadrových zariadení i k  podpore integračných snáh vstupu SR do EÚ.
Vzhľadom na úspešnosť projektu SWISSLOVAK (a ako pokračovanie obdobnej iniciatívy vlády Švajčiarska na Ukrajine - SWISSUP projekt a v Ruskej federácii - SWISSRUS projekt) a vysokú medzinárodne uznanú efektívnosť poskytnutej švajčiarskej pomoci ako aj na nevyhnutnosť intenzívnejšej medzinárodnej spolupráce krajín strednej a východnej Európy v oblasti jadrovej bezpečnosti, navrhla švajčiarska vláda v roku 2000 slovenskej vláde zriadiť v SR medzinárodné regionálne Centrum pre jadrovú bezpečnosť krajín strednej a východnej Európy (ďalej len Centrum). Predseda ÚJD SR pán Miroslav Lipár a štátny tajomník Ministerstva zahraničných vecí SR pán Ján Fígeľ vo svojom liste zo dňa 28.02. 2000 tlmočili stanovisko vlády SR k uvedenému návrhu, ktorá víta vytvorenie Centra a podporuje zriadenie jeho sídla v Bratislave.
Centrum ako občianske združenie bolo zaregistrované dňa 27. apríla 2002. Je nevládnou a neziskovou organizáciou s účasťou zahraničných subjektov a riadi sa zákonmi SR. Cieľom tohto medzinárodného Centra je podpora ochrany životného prostredia prostredníctvom zvyšovania bezpečnosti jadrových zariadení v celom regióne strednej a východnej Európy. Táto podpora sa bude realizovať na vedecko-technickom základe v rámci medzinárodnej spolupráce medzi krajinami, ktoré využívajú jadrovú energiu na mierové účely. Služby poskytované Centrom budú orientované predovšetkým na pokrytie potrieb štátnych dozorných orgánov krajín strednej a východnej Európy. Centrum bude tiež slúžiť ako podpora aktivít MAAE a EÚ v regionálnych programoch, čo výrazne prispeje k zviditeľneniu integračných snáh Slovenskej republiky. Postupne sa členmi Centra, okrem dozorných orgánov strednej a východnej Európy, môžu stať i iné organizácie z krajín EÚ. Iniciatíva švajčiarskej vlády našla pozitívny ohlas a podporu  v USA (US NRC), v MAAE, Nemecku (GRS), Ruskej federácii (Gosatomnadzor) a v ďalších krajinách.
Na spoločnom stretnutí predsedov dozorných orgánov z krajín strednej a východnej Európy v Bratislave v decembri 2000 za účasti zástupcov MAAE a Švajčiarska, Nemecka bolo odporučené zriadiť regionálne Centrum v Bratislave, vzhľadom na medzinárodnú akceptáciu ÚJD SR, vhodnú polohu Bratislavy voči MAAE (Viedeň) a ostatným budúcim členom Centra. Počet zamestnancov Centra má dosiahnuť v roku 2002 číslo 10.
Centrum bude poskytovať najmä:
a)	zaškolenie a výcvik pracovníkov dozorných orgánov v regióne;
b)	expertné služby vrátane posudzovania bezpečnostných analýz pre jadrové zariadenia;
c)	databázu poznatkov a skúsenosti v oblasti zvyšovania bezpečnosti jadrových zariadení;
d)	prostredie pre organizáciu medzinárodných seminárov, koordináciu aktivít MAAE v rámci agentúrneho regionálneho programu.
Činnosť Centra bude prvé dva roky hradená z prostriedkov švajčiarskej vlády, z vlastnej činnosti a iných prostriedkov vrátane členských. Podpora švajčiarskej vlády Centru je vyjadrená v liste zo dňa 15. júla 2002, ktorý poslala v mene švajčiarskej vlády pani Therese Adam na štátneho tajomníka MZV SR, pána Jána Fígeľa. V liste sa hovorí, že švajčiarska vláda počas rokov 2002-2003 poskytne Centru finančnú podporu 300 tisíc EUR a ďalšiu podporu na zahájenie a rozbeh činnosti Centra. Rozhodnutím výboru Centra navrhovaný ročný členský príspevok je 1 000 EUR. Predpokladá sa, že vzhľadom na odporúčania členských štátov krajín strednej a východnej Európy i vzhľadom na umiestnenie Centra v Bratislave, vláda SR poskytne bezplatne priestory počas prvých dvoch rokov činnosti Centra, čo predstavuje pri existujúcich vhodných priestoroch v budove na Bajkalskej 27, v Bratislave ročne 128 tisíc Sk. Po uplynutí dvoch rokov má byť činnosť Centra pokrytá z vlastných zdrojov, bez priamej podpory zo štátneho rozpočtu SR.
Na základe doterajších aktivít sa javí ako veľmi prospešné členstvo ÚJD SR , prípadne iných výskumných subjektov SR, respektíve univerzít, v Centre (napríklad VUJE Trnava, STU Bratislava, a iné). Ročný prínos z činnosti Centra v prospech ÚJD SR v oblasti technickej podpory dozorných aktivít vyplývajúcich pre ÚJD SR zo zákona č. 130/1998 Z. z. a ďalších všeobecne záväzných právnych predpisov sa odhaduje na cca 2 milióny Sk. Touto podporou dôjde k úspore nárokov ÚJD SR na prostriedky poskytnuté zo štátneho rozpočtu. Dôležitým faktom zostáva aj zahraničnopolitický a eurointegračný efekt členstva ÚJD SR v Centre a tým jeho tesnejšej spolupráce (zvýšenie významu) v oblasti zvyšovania jadrovej bezpečnosti v krajinách strednej a východnej Európy.
Zriadením Centra a jeho činnosťou sa podporí ochrana životného prostredia v SR prostredníctvom zvyšovania bezpečnosti jadrových zariadení realizovaného na vedecko-technickom základe v rámci medzinárodnej spolupráce medzi krajinami, ktoré využívajú jadrovú energiu na mierové účely. Zároveň sa tým prispeje k napĺňaniu kľúčových odporúčaní Európskej komisie a MAAE týkajúcich sa posilnenia nezávislosti výkonu štátneho dozoru nad bezpečnosťou jadrových zariadení i k podpore integračných snáh vstupu SR do EÚ.
Predpokladá sa, že Centrum bude spolupracovať s obdobným centrom zriaďovaným s podporou Japonska a MAAE pre krajiny juhovýchodnej Ázie.